**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 30 Απριλίου 2020**

**ΑΝΑΚΟΙΝΩΣΗ**

**Αίτημα των ένστολων πρέπει να είναι η Ενιαία – Δημόσια και δωρεάν Παιδεία και όχι η προώθηση της ιδιωτικής παιδείας και η κατάργηση του ελεύθερου χρόνου των παιδιών μας στην περίοδο των καλοκαιρινών τους διακοπών.**

 Με την από **27/4/2020** με αριθ. πρωτ**. 91 ανακοίνωση** της **Έ**νωσης **Υ**παλλήλων **Π**υροσβεστικού **Σ**ώματος **Δωδεκανήσου** με θέμα ΅ **Δήλωση συμμετοχής για λειτουργία Καλοκαιρινού Σχολείου 2020** ΅ ( βλ. eakp.gr ) πληροφορούμαστε ότι:

* **Μετά από ενέργειες** των Ενώσεων, Αστυνομικών Υπαλλήλων Δωδεκανήσου, Προσωπικού Λιμενικού Σώματος Δωδεκανήσου, Υπαλλήλων Πυροσβεστικού Σώματος Δωδεκανήσου και Στρατιωτικών Περιφερειακής Ενότητας Ρόδου, θα λειτουργήσουν **τμήματα θερινού Σχολείου για** τα ανήλικα τέκνα των μελών τους και για όλες τις τάξεις του **Δημοτικού Σχολείου και Νηπιαγωγείου.** Όσοι δεν είναι μέλη μπορούν πρώτα να γραφτούν στις ενώσεις του και μετά να υποβάλουν αίτηση για τα θερινά τμήματα.
* Τα τμήματα αυτά θα λειτουργήσουν από **22 Ιουνίου** έως και **28 Αυγούστου, επί αμοιβή** και με **κόστος 100 ευρώ τον μήνα.** Η εξόφληση της συμμετοχής θα πρέπει να γίνει στην έναρξη της σχολικής περιόδου.

Δεν μας κάνει εντύπωση το γεγονός αυτό καθ΄ εαυτό όσον αφορά την Ε.Υ.Π.Σ. Δωδεκανήσου αλλά και των συνοδοιπόρων της σε άλλες ενώσεις του Π.Σ. για τον λόγο ότι έχουν πρωτοστατήσει αρκετές φορές στην προώθηση της επιχειρηματικής δραστηριότητας στις τάξεις του πυροσβεστικού σώματος, με στόχο την εμπορευματοποίηση παροχών κοινωνικού περιεχόμενου όπως η υγεία, η ασφάλιση, τα μέτρα προστασίας κ.λ.π. που πρέπει να είναι αποκλειστική αρμοδιότητα του κεντρικού κράτους.

Πρωτοστατούν δηλαδή στην ακριβώς αντίθετη κατεύθυνση από αυτή που εξ ορισμού ως συνδικαλιστικά όργανα πρέπει να έχουν, διεκδικώντας για τους εργαζόμενους μέλη τους, που πληρώνουν εισφορές και φορολογούνται υπέρμετρα όλα όσα δικαιούνται για την υγεία, την παιδεία, τις ασφαλιστικές τους καλύψεις, την προστασία της ζωής και της υγείας τους από την πολιτεία.

Πλήρως όμως προσανατολισμένοι στις εκάστοτε κυβερνητικές κατευθύνσεις, για την εφαρμογή όλων αυτών των αντιλαϊκών πολιτικών που μας σπρώχνουν σιγά - σιγά όλες οι κοινωνικές παροχές να είναι ανταποδοτικού προσανατολισμού και ατομική ευθύνη!

Άλλωστε τον ΅ **τιμητικό** ΅ τίτλο των εκπροσώπων του κυβερνητικού συνδικαλισμού δεν τον κέρδισαν τυχαία.

 **ΟΙ ΘΕΣΕΙΣ ΤΗΣ Ε.Α.Κ.Π. ΓΙΑ ΤΗΝ ΠΑΙΔΕΙΑ**

Σ' ένα τοπίο που ξεθαρρεύουν οι φωνές που θέλουν την Παιδεία εμπόρευμα, η **Ε**νωτική **Α**γωνιστική **Κ**ίνηση **Π**υροσβεστών έχει θέση ξεκάθαρη, για **αποκλειστικά δημόσια και δωρεάν Εκπαίδευση,** για κατάργηση σε όλους τους τομείς της Εκπαίδευσης της ιδιωτικής, επιχειρηματικής δράσης και την έχει καταθέσει διαχρονικά στις κυβερνήσεις και στα συνδικαλιστικά όργανα ( βλ. eakp.gr ).

**Η παιδεία είναι κοινωνική ανάγκη και γι' αυτό πρέπει να είναι Ενιαία Δημόσια και Δωρεάν. Μιλάμε για Ενιαία Παιδεία** διότι ο μαθητής σε όλες τις βαθμίδες της εκπαίδευσης, θα πρέπει να έχει πρόσβαση σε εκπαίδευση υψηλού επιπέδου, επιστημονικά σχεδιασμένου περιεχομένου και σύγχρονων υποδομών **ανεξάρτητα από το που μένει, ποιο είναι το εισόδημά του ή ποια είναι η κοινωνική του κατάσταση.** Από την άλλη ο γονιός που αγωνιά για το μέλλον του παιδιού του, να μην έχει το άγχος αν θα πληρώσει τα φροντιστήρια ή τα ιδιαίτερα μαθήματα αλλά **να υπάρχει ένα εκπαιδευτικό σύστημα που θα ανταποκρίνεται στις μορφωτικές ανάγκες των παιδιών και εν γένει των λαϊκών στρωμάτων.**

Το κλείσιμο όλων των εκπαιδευτικών ιδρυμάτων όλων των βαθμίδων με στόχο να περιοριστεί η εξάπλωση της νόσου , έφερε στην επιφάνεια μία σειρά ζητήματα όπως:

* **Την έναρξη της εξ αποστάσεως εκπαίδευσης για την κάλυψη των χαμένων ωρών χωρίς όμως να υπάρχει η απαιτούμενη οργάνωση αλλά και τα απαραίτητα μέσα για την ισότιμή συμμετοχή των παιδιών σε αυτή την διαδικασία.**

Δυστυχώς χιλιάδες παιδιά σε όλες τις βαθμίδες της εκπαίδευσης, ενάμιση μήνα τώρα και μετά το κλείσιμο των σχολείων, με την έναρξη της εξ αποστάσεως εκπαίδευσης δεν έχουν τα απαραίτητα εφόδια σε ψηφιακό εξοπλισμό ή πρόσβαση στο διαδίκτυο για να συμμετέχουν στην εκπαιδευτική διαδικασία. Αυτό το γεγονός είναι απαράδεκτο γιατί δημιουργεί μαθητές δύο ταχυτήτων και ενισχύει τις ανισότητες καθώς τα παιδιά που δεν έχουν τον απαραίτητο εξοπλισμό είναι κυρίως παιδιά από φτωχές οικογένειες, παιδιά με μεταναστευτική βιογραφία και παιδιά πολύτεκνων οικογενειών. Παρά τις δεσμεύσεις της κυβέρνησης, χιλιάδες παιδιά μένουν εκτός εκπαιδευτικής διαδικασίας.

Το ερώτημα που μπαίνει σε όλους αυτούς που προστρέχουν να αξιοποιήσουν το υπαρκτό πρόβλημα στην δημόσια εκπαίδευση για την προώθηση της ατομικής ευθύνης με ιδία οικονομική επιβάρυνση είναι **ποιες ήταν οι παρεμβάσεις** που έκαναν **για τα παιδιά των συναδέλφων τους που εξ αιτίας της χρόνιας εισοδηματικής αφαίμαξης, της φορομπηχτικής πολιτικής και των δανειακών υποχρεώσεων δεν έχουν τις απαραίτητες τεχνολογικές υποδομές** για την όποια εξ αποστάσεως διδασκαλία. **ΑΠΟΛΥΤΩΣ ΤΙΠΟΤΑ!**

Από την άλλη οι εκπαιδευτικοί αλλά και οι γονείς, αναγκάζονται να μπουν στο Πανελλήνιο Σχολικό Δίκτυο ώστε να εξασφαλίσουν στα παιδιά τους μια θέση σε μια e-class τάξη χωρίς να έχουν ερωτηθεί αν υπάρχουν τα απαραίτητα μέσα, internet, σχετικές γνώσεις ή και δυνατότητες ώστε να ανταπεξέλθουν σε κάτι πρωτόγνωρο (ειδικά για τους γονείς μικρών παιδιών), για τους περισσότερους απ’ αυτούς, την εξ αποστάσεως εκπαίδευση. Φυσικά δεν περιμέναμε τέτοια «ευαισθησία», αφού οι αντεργατικές πολιτικές που διαχρονικά εφαρμόζονται έχουν καταδικάσει δεκάδες και εκατοντάδες χιλιάδες οικογένειες στην ανεργία και την ανασφάλεια.

**Σαν να μην έφταναν όλα αυτά, έχουμε** την αυστηροποίηση των μέτρων αφού ανοίξουν τα σχολεία, χωρίς να υπάρχει:

* Οργανωμένο Σύστημα Σχολικής Υγιεινής.
* Προσλήψεις καθαριστριών/-των με μόνιμη και σταθερή εργασία.
* Σύστημα Ελέγχου και Επιτήρησης για την σωστή λειτουργία και αποτελεσματικότητα του νέου μοντέλου.
* Σύσταση Σχολιατρικής Υποστηρικτικής δομής.

**Συναδέλφισσες – Συνάδελφοι**

Μπροστά σ’ αυτή την κατάσταση δενμπορούμε να μένουμε άλλο σιωπηλοί.

Είναι αναγκαιότητα των συνθηκών που διαμορφώνονται στον εργασιακό μας χώρο συνεχώς προς το χειρότερο, να πάρετε την υπόθεση στα χέρια σας, να συσπειρωθείτε με την Ενωτική Αγωνιστική Κίνηση Πυροσβεστών και να γυρίσετε την πλάτη στην δράση των σωματείων ΅ ντίλερ ΅. Δεν πρέπει να χαριστεί ούτε ένα ευρώ από την τσέπη σας όχι μόνο για τα λειτουργικά έξοδα του ιδιωτικού σχολείου που θέλουν να λειτουργήσουν, αλλά και για ότι άλλο σας πλασάρουν με τα δικά σας χρήματα ως «**παροχές**».

Η Ενωτική Αγωνιστική Κίνηση Πυροσβεστών έχοντας υπόψη τα προβλήματα που υπάρχουν στην εκπαιδευτική διαδικασία και που αντιμετωπίζουμε εμείς οι ίδιοι ως γονείς, τα παιδιά μας ως μαθητές, σπουδαστές, φοιτητές όλων των βαθμίδων, οι εκπαιδευτικοί καθώς και οι δόκιμοι συνάδελφοι μας όλων των τμημάτων της πυροσβεστικής ακαδημίας και την σχολής επιμόρφωσης **ΖΗΤΑΜΕ**:

* **Να εξασφαλιστούν όλα τα απαραίτητα μέσα (H/Y, δωρεάν internet) σε μαθητές, γονείς και εκπαιδευτικούς ώστε να συμμετέχουν ισότιμα στην εξ αποστάσεως εκπαιδευτική διαδικασία. Εδώ και τώρα έκτακτη χρηματοδότηση από τον κρατικό προϋπολογισμό στην Παιδεία, ώστε όλες οι σχολικές μονάδες, όλα τα σχολεία, οι εκπαιδευτικοί και οι μαθητές, να έχουν τον απαραίτητο τεχνολογικό εξοπλισμό.**
* **Επειδή όμως γενικά θεωρούμε τη διά ζώσης εκπαίδευση αναντικατάστατη θα προτείναμε να υπάρξει η κατάλληλη μέριμνα και η διαβεβαίωση για την ύπαρξη όλων των απαραίτητων χρηματικών πιστώσεων με ανάλογη παράταση συμβάσεων, σε περίπτωση που χρειαστεί η αντίστοιχη παράταση του διδακτικού έτους, γιατί δυστυχώς μέχρι και σήμερα ένα μεγάλο μέρος του διδακτικού προσωπικού είναι ωρομίσθιοι με συμβάσεις ορισμένου χρόνου.**
* **Οργανωμένο Σύστημα Σχολικής Υγιεινής όπου η καθαριότητα των χώρων θα πραγματοποιείται καθ΄ όλη την διάρκεια της εκπαιδευτικής διαδικασίας και λειτουργίας της σχολικής μονάδας (όχι απλά κατά την έναρξη και το τέλος, αλλά και κατά τη διάρκεια των μαθημάτων – διαλειμμάτων).**
* **Δωρεάν χορήγηση μέσων ατομικής προστασίας σε εκπαιδευτικούς και μαθητές στα εκπαιδευτικά ιδρύματα όλων των βαθμίδων συμπεριλαμβανομένων και των δοκίμων συναδέλφων μας της πυροσβεστικής ακαδημίας, καθώς και την αύξηση των ειδών απολύμανσης και καθαρισμού που θα χρησιμοποιούνται με απόφαση του Υπουργείου.**
* **Μόνιμες προσλήψεις καθαριστριών/-των με και όχι ωρομίσθιους και με συμβάσεις ορισμένου χρόνου.**
* **Δημιουργία ενός Συστήματος Ελέγχου και Επιτήρησης για την σωστή λειτουργία και αποτελεσματικότητας του νέου μοντέλου.**
* **Δημιουργία Σχολιατρικής Υποστηρικτικής δομής που θα επεμβαίνει άμεσα σε περιστατικά κατά την διάρκεια λειτουργίας των σχολών, σχολείων.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**